b'\n_START_ARTICLE_\nP\xc3\xa4rnu Keskraamatukogu\n_START_SECTION_\nKronoloogia\n_START_PARAGRAPH_\n1941. aastal koliti raamatukogu majja R\xc3\xbc\xc3\xbctli 30. 1946. aastal loodi lasteraamatukogu. 1953. aasta jaanuarist juunini kandis P\xc3\xa4rnu keskraamatukogu P\xc3\xa4rnu oblastiraamatukogu nime. 1970. aastal anti raamatukogule Johannes Semperi nimi. 1971. aastal alustati v\xc3\xa4ikeste raamatukogude \xc3\xbchendamist keskraamatukoguga. Moodustati komplekteerimisosakond ning \xc3\x9clej\xc3\xb5e ja Raek\xc3\xbcla raamatukogu muudeti keskraamatukogu haruraamatukogudeks. 1973. aastal sai raamatukogu uued ruumid k\xc3\xb5rvalmajja Kalevi 28 (praegu R\xc3\xbc\xc3\xbctli). Lugejatele avati avar lugemissaal 1974. aasta algul. 1977. aasta suvel avas raamatukogu suvise laenutuspunkti rannas. Laenutuspunkt oli m\xc3\xb5eldud puhkajate paremaks teenindamiseks. 1989. aastal otsustas linnavalitsus alustada juurdeehitust R\xc3\xbc\xc3\xbctli 30 majale ja laenutusosakond koliti hoonesse Papiniidu 50 (Kultuurikeskus Mai). 1995. aastal avati muusikaosakond ning ajalehtede ja kunstikirjanduse lugemissaal (R\xc3\xbc\xc3\xbctli 30). 1996. aastal v\xc3\xb5eti kasutusele arvutiprogramm Kirjasto 3000 ning 1997. aastast hakati kogu saabunud kirjandust sisestama arvutisse. 1997. aastal alustati maakonna raamatukogude teenindamist, kuna P\xc3\xa4rnumaa Keskraamatukogu likvideeriti. 1998. aastal avati koost\xc3\xb6\xc3\xb6s Saksa Suursaatkonna ja Goethe Instituudiga saksa lugemissaal (Jalaka 8) 1999. aastal kuulutas linnavalitsus v\xc3\xa4lja uue raamatukogu maja arhitektuurikonkursi. V\xc3\xb5itjaks tuli arhitektuurib\xc3\xbcroo 3+1 (arhitektid M. Kaasik, K. Komissarov, A. Ojari, M. T\xc3\xbc\xc3\xbcr, I. Valdur). 2002. aastal algas uue raamatukoguhoone ehitus (Akadeemia 3 ) ja maja I etapp valmis 2002. aasta oktoobris. 2003. aasta mais avati uus maja lugejatele. 2002. aastal liideti P\xc3\xa4rnu Keskraamatukogu kataloog elektroonilise andmebaasiga URRAM. 2006. aastal l\xc3\xa4ksid P\xc3\xa4rnu Keskraamatukogu ja haruraamatukogud \xc3\xbcle elektroonilisele laenutamisele._NEWLINE_2007. aasta oktoobris alustati P\xc3\xa4rnu Keskraamatukogu hoone II etapi ehitust. 7. novembril 2008 avati hoone t\xc3\xa4ismahus. Aasta tegu 2008 on P\xc3\xa4rnu Keskraamatukogu hoone l\xc3\xb5puni ehitamine. Arhitektuurib\xc3\xbcroo 3+1 arhitekte tunnustati P\xc3\xa4rnu Keskraamatukogu hoone projekteerimise eest Eesti Kultuurkapitali arhitektuuri aastapreemiaga. 7. jaanuaril 2009 t\xc3\xa4histati P\xc3\xa4rnu Keskraamatukogu 100. tegevusaastat, sel puhul ilmus ka raamat "P\xc3\xa4rnu Keskraamatukogu 100 aastat". P\xc3\xa4rnu Keskraamatukogu p\xc3\xa4lvis P\xc3\xa4rnu kultuuri aastapreemia 2011. 6. septembril 2013 paigaldati P\xc3\xa4rnu Keskraamatukogu peasissek\xc3\xa4igu k\xc3\xb5rvale raamatute tagastuskast, kuhu saab raamatuid tagastada \xc3\xb6\xc3\xb6p\xc3\xa4ev l\xc3\xa4bi.'